62022TJ0209_RES
Zadeva T-209/22
Shahla Makhlouf
proti
Svetu Evropske unije
Sodba Splošnega sodišča (deveti razširjeni senat) z dne 17. julija 2024
„Skupna zunanja in varnostna politika – Omejevalni ukrepi, ki so bili sprejeti glede na razmere v Siriji – Zamrznitev sredstev in gospodarskih virov – Omejitev glede vstopa na ozemlje držav članic – Seznam oseb, subjektov in organov, za katere velja zamrznitev sredstev in gospodarskih virov ali omejitev glede vstopa na ozemlje držav članic – Uvrstitev imena tožeče stranke na seznam in njegova ohranitev na njem – Dedič osebe, na katero se nanašajo omejevalni ukrepi – Pravica do obrambe – Napaka pri presoji – Nepogodbena odgovornost“
Sodni postopek – Sklep ali uredba, s katero je med postopkom nadomeščen izpodbijani akt – Vloga za prilagoditev tožbe – Pogoji
(Poslovnik Splošnega sodišča, člen 86(1))
(Glej točki 25 in 29.)
Evropska unija – Sodni nadzor nad zakonitostjo aktov institucij – Omejevalni ukrepi proti Siriji – Obseg nadzora – Dokaz o utemeljenosti ukrepa – Obveznost pristojnega organa Unije, da v primeru izpodbijanja dokaže utemeljenost razlogov, sprejetih v zvezi z zadevnimi osebami ali subjekti
(Listina Evropske unije o temeljnih pravicah, člen 47; Sklep Sveta 2013/255/SZVP, kakor je bil spremenjen s sklepoma (SZVP) 2022/242 in (SZVP) 2023/1035, priloga; uredbe Sveta št. 36/2012, 2022/237 in 2023/1027)
(Glej točke od 36 do 42.)
Evropska unija – Sodni nadzor nad zakonitostjo aktov institucij – Omejevalni ukrepi proti Siriji – Obseg nadzora – Uvrstitev tožeče stranke na seznam v prilogi k izpodbijanemu sklepu zaradi njene pripadnosti družini Assad ali Makhlouf – Dokumenti, ki so dostopni javnosti – Dokazna vrednost
(Listina Evropske unije o temeljnih pravicah, člen 47; Sklep Sveta 2013/255/SZVP, kakor je bil spremenjen s sklepoma (SZVP) 2022/242 in (SZVP) 2023/1035, priloga; uredbe Sveta št. 36/2012, 2022/237 in 2023/1027)
(Glej točke 43, 46 in 47.)
Skupna zunanja in varnostna politika – Posebni omejevalni ukrepi proti nekaterim osebam in subjektom glede na razmere v Siriji – Sklep 2013/255/SZVP in Uredba št. 36/2012 – Domneva, da v Siriji delujoči vodilni poslovneži ter člani družin Assad ali Makhlouf podpirajo sirski režim – Dopustnost – Pogoji
(Sklep Sveta 2013/255/SZVP, kakor je bil spremenjen s Sklepom (SZVP) 2015/1836, člen 27(1) ter (2)(a) in (b), ter 28(1) in (2); uredbi Sveta št. 36/2012 in 2015/1828, člen 15(1)(a) in (1a)(b))
(Glej točke od 49 do 52 in 54.)
Skupna zunanja in varnostna politika – Posebni omejevalni ukrepi proti nekaterim osebam in subjektom glede na razmere v Siriji – Sklep 2013/255/SZVP in Uredba št. 36/2012 – Domneva, da člani družin Assad in Makhlouf podpirajo sirski režim – Dopustnost – Pogoji – Izpodbojna domneva – Nasprotni dokaz – Napaka pri presoji
(Sklep Sveta 2013/255/SZVP, kakor je bil spremenjen s Sklepom (SZVP) 2015/1836, člena 27, od (1) do (3), in 28, od (1) do (3); uredbi Sveta št. 36/2012 in 2015/1828, člen 15(1)(a) ter (1a)(b) in (1b))
(Glej točke 53, od 55 do 58, 60, 63, 67, 69, 72, 73, 76 in 77.)
Nepogodbena odgovornost – Pogoji – Nezakonitost – Škoda – Vzročna zveza – Kumulativni pogoji
(Člen 340, drugi odstavek, PDEU)
(Glej točko 87.)
Nepogodbena odgovornost – Pogoji – Dovolj resna kršitev prava Unije – Diskrecijska pravica institucije pri sprejemanju akta – Presoja nezakonitosti akta ali ravnanja institucije – Nujnost upoštevanja kontekstualnih in časovnih elementov – Obstoj dovolj resne kršitve prava Unije – Neobstoj
(Člen 340, drugi odstavek, PDEU; Sklep Sveta 2013/255/SZVP, kakor je bil spremenjen s sklepoma (SZVP) 2022/242 in (SZVP) 2023/1035, priloga; uredbe Sveta št. 36/2012, 2022/237 in 2023/1027)
(Glej točke od 90 do 93 in od 99 do 102.)
Nepogodbena odgovornost – Pogoji – Nezakonitost – Dovolj resna kršitev prava Unije – Zahteva, da institucije očitno in resno kršijo meje svoje diskrecijske pravice – Ukrepi zamrznitve sredstev – Presoja zakonitosti ravnanja institucij – Dokaz – Javni viri informacij – Dovolj resna kršitev materialnih pogojev za uvrstitev na sezname – Neobstoj
(Člen 340, drugi odstavek, PDEU; Sklep Sveta 2013/255/SZVP, kakor je bil spremenjen s sklepoma (SZVP) 2022/242 in (SZVP) 2023/1035, priloga; uredbe Sveta št. 36/2012, 2022/237 in 2023/1027)
(Glej točki 96 in 97.)
Povzetek
Splošno sodišče je s sodbi za nične razglasilo omejevalne ukrepe, ki jih je Svet Evropske unije sprejel proti Shahli Makhlouf, pri tem pa med drugim pojasnilo obseg merila družinske pripadnosti iz Sklepa 2013/255 (
1
) o omejevalnih ukrepih proti Siriji ter pravila v zvezi z dokaznim bremenom in ovrženjem domneve, ki je bila vzpostavljena s tem sklepom.
Shahla Makhlouf je ena od hčera Mohammeda Makhloufa, poslovneža s sirskim državljanstvom, ki je umrl 12. septembra 2020 in katerega ime je bilo uvrščeno na seznam oseb in subjektov, za katere veljajo omejevalni ukrepi, ki jih je Svet sprejel leta 2011. (
2
)
Ime tožeče stranke je bilo 21. februarja 2022 (
3
) na zadevna seznama uvrščeno z naslednjo obrazložitvijo: „[H]či Mohammeda Makhloufa. Članica družine Makhlouf.“ Uvrstitev je temeljila na merilu pripadnosti družinam Assad in Makhlouf iz člena 27(2)(b) in člena 28(2)(b) Sklepa 2013/255, kakor je bil spremenjen s Sklepom 2015/1836, ter člena 15(1a)(b) Uredbe št. 36/2012, (
4
) kakor je bila spremenjena z Uredbo 2015/1828. Svet se je pri tem oprl na sklep o uvedbi zapuščinskega postopka po Mohammedu Makhloufu, ki ga je 27. septembra 2020 izdalo sirsko sodišče in ga tožeča stranka – pokojnikova dedinja – ni izpodbijala. Ime tožeče stranke je bilo na spornih seznamih med drugim ohranjeno 25. maja 2023. (
5
)
Presoja Splošnega sodišča
Tožeča stranka meni, da sprejetje omejevalnih ukrepov proti njej ne bi smelo temeljiti zgolj na njeni pripadnosti družini Makhlouf. Splošno sodišče je v zvezi s tem najprej ugotovilo, da so konkretna merila za uvrščanje različnih kategorij oseb iz Sklepa 2013/255, kakor je bil spremenjen s Sklepom 2015/1836, (
6
) neodvisna od splošnega merila povezanosti s sirskim režimom iz navedenega sklepa. (
7
) Zato zgolj to, da nekdo spada v eno od kategorij zadevnih oseb, zadostuje za sprejetje zadevnih omejevalnih ukrepov, ne da bi bilo treba dokazati podporo zadevnih oseb trenutnemu sirskemu režimu ali koristi, ki jih imajo od njega. Splošno sodišče je na podlagi navedenega sklepalo, da je merilo družinske pripadnosti objektivno, avtonomno in zadostno merilo za utemeljitev sprejetja omejevalnih ukrepov proti „članom družin[e] […] Makhlouf.“ Zadevne osebe pa se ne smejo uvrstiti na sporna seznama, če obstaja dovolj informacij o tem, da niso povezane s sirskim režimom ali nimajo vpliva nanj ali ne pomenijo realne nevarnosti za izognitev omejevalnim ukrepom. (
8
) Splošno sodišče je v zvezi s tem spomnilo, da bi morala tožeča stranka v okviru izpodbijanja izpodbijanih aktov predložiti dokaze, s katerimi bi ovrgla izpodbojno domnevo o povezanosti s sirskim režimom na podlagi družinske pripadnosti.
Tožeča stranka je v obravnavani zadevi navedla, da je, ker se je rodila iz zgolj nekajmesečne zakonske zveze med njeno materjo in Mohammedom Makhloufom in ker ni nikoli živela v Siriji, otroštvo pa je z materjo preživela v Libanonu, svojega očeta obiskala zelo redko. Pojasnila je tudi, da je pridobila ameriško državljanstvo, potem ko je leta 1990 emigrirala v Združene države Amerike, kjer se je visokošolsko izobraževala, in da zdaj tam prebiva s svojim možem in otroki. V utemeljitev svojih navedb je predložila več dokumentov, ki te navedbe po mnenju Splošnega sodišča potrjujejo, središče interesov tožeče stranke je bilo torej odtlej v Združenih državah Amerike. Splošno sodišče je ugotovilo tudi, da v osmrtnici Mohammeda Makhloufa, v kateri so navedena imena petih sinov in dveh hčera pokojnika, v nasprotju z običaji ni navedeno niti ime tožeče stranke niti njene matere kot nekdanje žene pokojnika. Zato je presodilo, da so dokazi, ki jih je predložila tožeča stranka, skladni in verodostojni ter da kot celota pravno zadostno utemeljujejo njene trditve glede njene ločenosti od družine Makhlouf. Navedeni elementi zato pomenijo sklop dovolj konkretnih, natančnih in skladnih dokazov o neobstoju ali prenehanju povezave s sirskim režimom, o odsotnosti vpliva na ta režim ali o odsotnosti povezave z realno nevarnostjo za izognitev omejevalnim ukrepom. Na tej podlagi je treba šteti, da je tožeča stranka ustrezno ovrgla domnevo o povezanosti s sirskim režimom na podlagi merila družinske pripadnosti.
Splošno sodišče je zato ugotovilo, da je bila v zvezi z izpodbijanima aktoma storjena napaka pri presoji, in ju razglasilo za nična v delu, v katerem se nanašata na tožečo stranko.
(
1
)	Sklep Sveta 2013/255/SZVP z dne 31. maja 2013 o omejevalnih ukrepih proti Siriji (UL 2013, L 147, str. 14), kakor je bil spremenjen s Sklepom Sveta (SZVP) 2015/1836 z dne 12. oktobra 2015 (UL 2015, L 266, str. 75).
(
2
)	Glej Izvedbeni sklep Sveta 2011/488/SZVP z dne 1. avgusta 2011 o izvajanju Sklepa 2011/273/SZVP o omejevalnih ukrepih proti Siriji (UL 2011, L 199 I, str. 74) in Izvedbeno uredbo Sveta (EU) št. 755/2011 z dne 1. avgusta 2011 o izvajanju Uredbe (EU) št. 442/2011 o omejevalnih ukrepih glede na razmere v Siriji (UL 2011, L 199 I, str. 33). Ime Mohammeda Makhloufa je bilo z navedenih seznamov izbrisano z Izvedbenim sklepom Sveta (SZVP) 2022/306 z dne 24. februarja 2022 o izvajanju Sklepa 2013/255/SZVP (UL 2022, L 46, str. 95) in Izvedbeno uredbo Sveta (EU) 2022/299 z dne 24. februarja 2022 o izvajanju Uredbe (EU) št. 36/2012 (UL 2022, L 46, str. 1).
(
3
)	Izvedbeni sklep Sveta (SZVP) 2022/242 z dne 21. januarja 2022 o izvajanju Sklepa 2013/255/SZVP o omejevalnih ukrepih proti Siriji (UL 2022, L 40, str. 26) in Izvedbena uredba Sveta (EU) 2022/237 z dne 21. februarja 2022 o izvajanju Uredbe (EU) št. 36/2012 o omejevalnih ukrepih glede na razmere v Siriji (UL 2022, L 40, str. 6).
(
4
)	Uredba Sveta (EU) št. 36/2012 z dne 18. januarja 2012 o omejevalnih ukrepih glede na razmere v Siriji in razveljavitvi Uredbe (EU) št. 442/2011 (UL 2012, L 16, str. 1), kakor je bila spremenjena z Uredbo Sveta (EU) 2015/1828 z dne 12. oktobra 2015 (UL 2015, L 266, str. 1).
(
5
)	Sklep Sveta (SZVP) 2023/1035 z dne 25. maja 2023 o spremembi Sklepa 2013/255 (UL 2023, L 139, str. 49) in Izvedbena uredba Sveta (EU) 2023/1027 z dne 25. maja 2023 o izvajanju Uredbe (EU) št. 36/2012 o omejevalnih ukrepih glede na razmere v Siriji (UL 2023, L 139, str. 1).
(
6
)	Glej člen 27(2)(b) Sklepa 2013/255, kakor je bil spremenjen s Sklepom 2015/1836.
(
7
)	Glej člen 27(1) in člen 28(1) Sklepa 2013/255, kakor je bil spremenjen s Sklepom 2015/1836.
(
8
)	Glej člen 27(3) in člen 28(3) Sklepa 2013/255, kakor je bil spremenjen s Sklepom 2015/1836.